La Bibia piemontèisa/Testament Vej/Geremia/Geremia 28


Geremìa

28

Geremìa as confronta con un profeta fàuss 

J’aveniment ch’a ven-o apress a son capità dël midem ann, al prinsìpi dël regn ëd Sedecia, rè ‘d Giuda. A l’era ‘l mèis ch’a fà sinch dël quart ann. Ël profeta Anania, fieul d’Asur, originari ‘d Ghibeon, a l’ha dit a Geremìa ant ël Templi ‘d Nosgnor, dë ‘dnans dij sacerdòt e a tuta la gent: “Përparèj a parla Nosgnor dl’Univers, Dé d'Israel. I l'hai s-ciapà ‘l giov dël rè ‘d Babilònia! Giusta doi ani, e i farai torné ambelessì tuti j'utiss sacrà dël templi ‘d Nosgnor che Nabucodenesar, Rè 'd Babilònia, a l'era portasse via da sì për trasferije a Babilònia. Fin-a Jeconia, fieul ëd Ioiachim, Rè ëd Giuda, con tui coj ëd Giuda che a son ëstàit deportà a Babilònia, mi i-j farai torné ambelessì, përchè i s-ciaprai ël giov dël rè ëd Babilònia! Mi, ël Signor i l’hai parlà!”.

Antlora 'l profeta Geremia a l'ha rësponduje al profeta Anania, dë ‘dnans ai sacerdòt e a tuta la gent present ant ël templ dël Signor. Ël profeta Geremìa a l'ha dit: “Amen! Ch’a fasa parèj Nosgnor! Ch'as realiso le paròle che ti it l'has profetisà e ch'a fasa torné da Babilònia tui j'utiss sacrà dël templ ëd Nosgnor, parèj coma tùit ij deportà. Con sòn, scota da bin la paròla ch’i dirai a toe orije e a cole 'd tuta la gent. Ij profeta che a son ëvnuit anans ëd ti e 'd mi, da vàire a l'avìo già profetisà ‘d maleur contra ‘d vàire e grande nassion; a l’avìo bin dìt ch’a sarìo vnùit ëd guère, dësgrassie e ‘d piaghe. Parèj, un profeta ch’a profetisa la pas e la prosperità, a l’ha da dimostré ch’a l’ha rason. A l’é mach quand che soe predission as compisso, che i podoma savèj che përdabon chiel a l’é stait mandà da Nosgnor”.

Antlora 'l profeta Anania a l'ha gavà 'l giov dal cupiss dël profeta Geremìa e a l'ha sbrisalo. Peui, Anania a l’ha dit a la presensa ‘d tut ël pòpol: “Nosgnor a dis sòn: a l'è an costa manera che an doi ani i s-ciaprai ël giov ëd Nabucodenesar, Rè ëd Babilònia, dal còl ëd tute le nassion”. E 'l profeta Geremia a l'è andass-ne dal Templi.

 Ore, dòp che 'l profeta Anania a l'ha s-ciapà ël giov che a l'avìa gavaje dal cupiss dël profeta Geremia, la paròla 'd Nosgnor a l'é adressasse a Geremia. A l’ha dije: Vaje a dì a Anania: “Nosgnor a dis përparèj: Ti 't ësbrise 'l giov ëd bòsch? e bin! A sarà arpiassà da 'n giov ëd fèr! Përchè parèj a dis Nosgnor dj'Armeje dël Cel, Dé d'Israel: A l'è un giov ëd fer che mi i buto dzora 'd tute ste gent, përchè a servo Nabucodenesar, Rè ëd Babilònia. Lor a dviran ës-ciave 'd chiel e mi i-j darai an sò podèj fin-a le bestie dij camp”.

E 'l profeta Geremìa a l'ha dije al profeta Anania: “Scota bin, Anania: Nosgnor a l'ha nen mandate e ti 't l'has fàit che sto pòpol a chërda a ‘d busiardarìa! A l'è për lòn che parèj a dis Nosgnor: Varda: mi 't rancherai via da la facia dla tèra: st'ann it meuireiras përchè it l'has predicà l'arvira contra 'd Nosgnor. E 'l profeta Anania a l'é mòrt pròpi col ann midem, al mèis che a fà sèt.

Nòte 

Bibia
Testament Vej
Geremia